text: Nýggja lestrarfyrisitingarskipanin, Kervi+, er nú sett í verk á Fróðskaparsetri Føroya. - Hetta verður eitt stórt framstig fyri bæði lesandi og starvsfólk, sigur Martin Tvede Zachariasen, rektari
text: #000001
text: Martin Tvede Zachariasen, rektari, heldur, at nýggja lestrarfyrisitingarskipanin verður eitt stórt framstig
text: #000002
text: Týsdagin var samkoma í Kongshøll á Fróðskaparsetri Føroya, tá fyrsta almenna takið varð tikið í stóru KT-verkætlanini, sum fevnir um undirvísingargeiran í øllum landinum. Talan er um Kervi+ og Skúlanet.
text: #000003
text: Samkoman fyri starvsfólk á Setrinum, KT-eindina í Undirvísingarstýrinum, stýrisbólkin fyri heildarætlanina, veitarar og fólk frá Talgildu Føroyum, KT-landsins, Nám og Gjaldstovuna, hevði fingið heitið “reisigildi”. Tí enn er tað bara Fróðskaparsetrið, sum hevur tikið Kervi+ í nýtslu, meðan hinir útbúgvingarstovnarnir í landinum koma upp í seinni, sohvørt “innrættað” verður.
text: #000004
text: Kervi+ er ein lestrarfyrisitingarskipan við øllum teimum mongu tættum, sum skil skal haldast á bæði hjá starvsfólki og lesandi í føroyska undirvísingarverkinum.
text: #000005
text: Tættirnir í Kervi+ eru tríggir – lærupallar, samskifti og fyrisiting. Kervi+ hevur til endamáls at hjálpa skúlum og undirvísingarstovnum at skipa virksemi og tilfeingi. Tað snýr seg m.a. um upptøku, ráðlegging og skráseting av undirvísingarvirksemi, eftirmetingar, próvtøkur, leiðslukunning o.a. Skipanin kemur at fevna um fólkaskúlan, miðnám, heilsuhjálpara- og heilsurøktaraútbúgving, maritimar útbúgvingar og hægri útbúgvingar.
text: #000006
text: – Fróðskaparsetrið verður í dag heimsins fyrsta universitet, sum tekur í nýtslu heimsins fyrstu undirvísingarskipan fyri ein heilan undirvísingargeira í einum landi, segði Mortan Zacharsen m.a. í síni framløgu. Kervi+ og Skúlanet eru nevniliga eitt nýbrot, tí við hesum fer undirvísing í Føroyum at standa á einum felags og nógv sterkari og tryggari palli.
text: #000009
text: Mortan Zachariasen greiddi frá gongdini, sum hevur verið í hesi stóru verkætlanini. Tað byrjaði við, at ein skúli rópti neyðarróp, tí KT-skipanin har stóð og ridlaði á tromini og var um at fara fyri bakka. Avgerð varð tá tikin um at fara undir forkanningar av KT-standinum í øllum undirvísingargeiranum, og niðurstøðan var ikki góð.
text: #000010
text: – Ja, tá verkætlanin er liðug, skal skipanin hjálpa skúlum og undirvísingarstovnum at umsita dagliga virksemið á ein einfaldan og lættan hátt, sigur Mortan Zachariasen.
text: #000015
text: – Og við hesi felags KT-skipanini fáa skúlarnir, stovnarnir og mynduleikarnir kunning og hagtøl, og so verða øll trygdarkrøv eisini røkt, sigur hann.
text: #000016
text: Martin Zachariasen, rektari á Setrinum, frøist um stóru nútímansgerðina, sum Kervi+ fer at hava við sær.
text: #000018
text: – Kervi+ fer at gera tað lættari og smidligari fyri lesandi at hava fult yvirlit yvir sín lestur, bæði tá tað snýr seg um lestraravrik og læruætlanir. Og so fer Kervi+ eisini at veita nógv betri fyrisitingarligan stuðul til undirvísarar og útbúgvingarleiðsluna, segði rektarin m.a.
text: #000019
text: At endaði takkaði Johan Ísak Suni Hansen, fyrisitingarstjóri á Setrinum, fyri tað fyrimyndarliga samstarvið, sum hevur verið millum allar teir mongu bólkarnar í hesi stóru verkætlanini. Samstundis ávaraði hann um, at í so umfatandi verkætlan eru altíð onkrir snávingarsteinar, og tá ræður um at halda fast.
text: #000020
text: Kelda og myndir: Fróðskaparsetur Føroya
text: #000022